'Alt i alt valgte Socialdemokratiet denne gang at indgå et blåt budgetforlig med de borgerlige partier – og det er ærgerligt.' Kritik er der nok af, selvom blækket på budgettet er friskt. Aalborg Kommunes borgmester, Thomas Kastrup-Larsen er selv tilfreds med budgettet , som blev indgået med 25 ud af 31 byrådsmedlemmer. Rammen var i forvejen stram grundet et lavere anlægsloft, enegerikrise og en kraftig prioritering på børn og ungeområdet. Det sidste fik blandt andre SF og Enhedslisten til at udvandre torsdagens forhandlinger - under ét år efter De Rødgrønne, som valgforbundet kaldte sig, pegede på Kastrup som borgmester i Nordjyllands største kommune. Nu mener de altså, at budgettet er blåt. SFs gruppeformand Peter Larsen siger sågar at man havde en borgmester, der ikke ønskede hverken dialog eller forhandling. Det mener borgmesteren dog ikke selv er tilfældet. - Jeg er ikke enig i, at vi ikke har forhandlet. Vi har gjort meget for at prøve at få alle partier med, siger han til TV2 Nord, og fortsætter: - Udfordringen er at SF vil bruge mange penge indenfor børn og unge. Det er meget sympatiske forslag, men for mig er det vigtigt vi har et godt og stærk og langtidsholdbart budget. Hør noget af kritikken fra SF og Peter Larsen her. SFs Peter Larsen sagde efter forhandlingen, at han mente at samarbejdet med den socialdemokratiske borgmester havde lidt et knæk. - Det er mærkeligt at pege på en borgmester, og at han så ikke ønsker en dialog eller forhandling, sagde SF'eren. Thomas Kastrup-Larsen er dog ikke helt så pessimistisk. - Jeg kommer til at lave budgetforlig med SF næste år, men i år kunne vi ikke mødes. Det er deres ret, lyder det. Også rådmand på ældreområdet, den tidligere DF'er Kristoffer Hjort Storms kritik af det 'uambitiøse budget ' preller af på borgmesteren. - Vi tilfører faktisk penge til de ældre, siger Thomas Kastrup-Larsen videre. Socialdemokratiet, Venstre, Det Konservative Folkeparti, Danmarksdemokraterne, Nye Borgerlige og Radikale Venstre er med i budgetforliget.

Referat:
For under et år siden gjorde de ham til borgmester igen. Torsdag indgik han forlig med oppositionen.